คนอกหักไม่ถอยฝ่าแดด-ฝนทวง5พัน
คนชวด5พันทนแดด-ทนฝนหวังคลังแจงสิทธิ์ ‘อุตตม’ สั่งทีมลงให้กำลังใจ ยันแจกหมด 16 ล้านคน อย่าคิดสั้น
29 เม.ย. 2563

ผู้สื่อข่าวรายงานว่า ที่กระทรวงการคลัง เมื่อวันที่ 29 เม.ย.2563 บริเวณประตู 4 บรรยากาศผู้มาเรียกร้องสิทธิ์รับเงินเยียวยา 5,000 บาท ยังเดินทางมาอย่างต่อเนื่อง ตั้งแต่ช่วงเช้า ตลอดจนช่วงเวลา 12.00 น. แม้ว่าฝนจะตกอย่างหนัก แต่ผู้ร้องสิทธิ์ก็ไม่ยอมกลับยังยืนท่ามกลางลมฝน รอพบกับเจ้าหน้าที่กระทรวงการคลัง
โดยกลุ่มผู้เรียกร้องยังคงมาจากหลากหลายอาชีพ โดยเฉพาะกลุ่มผู้ขับรถแท็กซี่ และ ผู้ค้าขายอิสระ ที่มีปัญหาการลงทะเบียน ลงแล้วไม่ผ่านสิทธิ์ ไม่สามารถทำรายการได้ หรือ ไม่สามารถ ขอทบทวนสิทธิ์ได้ จึงต้องการหารือกับ เจ้าหน้าที่กระทรวงการคลัง เพราะไม่สามารถได้คำตอบจากการลงทะเบียนผ่านเว็บไซต์ www.เราไม่ทิ้งกัน.com
ทั้งนี้ ในช่วงเวลา 13.30 น. สำนักงานปลัดกระทรวงการคลัง ได้ส่งเจ้าหน้าที่ เพียง 1 ราย มายืนสอบถามข้อมูลผู้ไม่ได้รับสิทธิ์หลายสิบคนที่เข้าแถวอย่างสงบ เรียบร้อย รักษาระยะห่าง เบื้องต้น เป็นการถามปัญหาการลงทะเบียน ติดขัดขั้นตอนไหน มีอาชีพที่ควรได้รับสิทธิ์ถูกต้องหรือไม่ พร้อมกับ เก็บข้อมูล บัตรประชาชน รวมถึงที่อยู่ และในบางรายที่มีปัญหาเข้าระบบไม่เป็น เจ้าหน้าที่ก็ได้ช่วยเข้าระบบให้ และแจ้งสถานะ คำแนะนำให้ผู้ที่มาเรียกร้อง ทำให้ผู้เรียกร้องมีความสบายใจและเดินทางกลับไปบางส่วน โดยขอให้เจ้าหน้าที่ ลงพื้นที่มารับข้อมูลมากกว่านี้ เพื่อให้ขั้นตอนมีความรวดเร็วขึ้น
ต่อมาเวลา 14.15 น. นายธนกร วังบุญคงชนะ เลขาธิการ รมว.คลัง ได้เดินทางมาที่ประตู 4 และได้ชี้แจงกับผู้ที่เดินทางมาว่า ยืนยันว่าทั้ง 16 ล้านคนที่คณะรัฐมนตรี (ครม.) เห็นชอบ คลังจะดูแลทั้งหมด และคาดว่าในสัปดาห์หน้าจะจ่ายเงินได้ 12 ล้านคน ซึ่ง นายอุตตม สาวนายน รมว.คลัง ได้สั่งการให้ดูแลผู้ที่ได้รับความเดือดร้อนอย่างเต็มที่ ตอนนี้กำลังเร่งดำเนินการจ่ายเงินอยู่ ขอให้พี่น้องใจเย็นๆ และสั่งการให้ดูแลรับเรื่องร้องทุกข์ให้ดี
“กระทรวงการคลังเข้าใจ ว่าพี่น้องประชาชน ต้องการสอบถาม ก็จะจัดเจ้าหน้าที่มาดูแลเพิ่ม ส่วนจะมีการเพิ่มโต๊ะรับเรื่องจัดสถานที่เหมาะสมไหม กำลังพิจารณาอยู่ ซึ่งน่าจะต้องเพิ่มเจ้าหน้าที่ และอำนวยความสะดวกให้ดีกว่านี้”นายธนกร กล่าว
ทั้งนี้ ถ้าลงทะเบียนผ่านเกณฑ์ก็จะได้รับเงินแน่นอน ส่วนคนที่อยู่ระหว่างการทบทวนขอข้อมูลเพิ่มเติม ก็ส่งทีมผู้พิทักษ์สิทธิ์ไปจำนวนมาก ในต่างจังหวัดไม่มีปัญหาเลย เพราะผู้ลงทะเบียนได้เตรียมเอกสารพร้อมเพรียม ตอนนี้ทีมผู้พิทักษ์สิทธิ์มีอยู่ราว 23,000 คน ที่ได้รับรายงานคือไม่มีปัญหาอะไรเลย
นายธนกร กล่าวถึงประเด็นที่มีคนมากินยาฆ่าตัวตายและนอนขวางประตู จะมีเกิดขึ้นอีกหรือไม่ ขอความร่วมมืออย่างทำเลย ไม่มีประโยชน์ เพราะทุกคนได้รับความเดือดร้อนหมด รัฐบาลตั้งใจจริงที่จะช่วยดูแล และเจ้าหน้าที่ทุกคนก็พยายามทำงานอย่างหนัก การเยียวยาต่างๆ ก็ไม่ได้จบแค่นี้ รัฐบาลจะเยียวยากลุ่มอื่นๆต่อไปอีก เข้าใจว่าบางครั้งประชาชนอาจจะสับสันการขอข้อมูลผ่านเว็บไซต์ ซึ่งรัฐบาลก็พยายามทำความเข้าใจมากที่สุด เช่น กรณีป้าที่มาทานยา ก็ได้รับเงินไปแล้ว แต่ก็ที่มากิน รู้หรือยังว่าได้เงินไปแล้ว
“วันนี้ได้มีการปรับการทำงาน รมว.คลัง ขอเร่งให้ชี้แจงให้ประชาชนเข้าใจว่า ขั้นตอนตรวจสิทธิ์แต่ละคนไปถึงไหนแล้ว ขอให้ทุกคนใจเย็นๆ อีกไม่นานทุกคนจะได้รับเงินหมด” นายธนกร กล่าว